CELEX: 32019R0957
Language: et
Date: 2019-06-11 00:00:00
Title: Komisjoni määrus (EL) 2019/957, 11. juuni 2019, millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses (3,3,4,4,5,5,6,6,7,7,8,8,8-tridekafluorooktüül)silaantriooli ja TDFAdega (EMPs kohaldatav tekst)

12.6.2019   
               
               
                  ET
               
               
                  Euroopa Liidu Teataja
               
               
                  L 154/37
               
            
         KOMISJONI MÄÄRUS (EL) 2019/957,
         11. juuni 2019,
         millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses (3,3,4,4,5,5,6,6,7,7,8,8,8-tridekafluorooktüül)silaantriooli ja TDFAdega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 68 lõiget 1,
         ning arvestades järgmist:
         
                     (1)
                  
                  
                     Taani Kuningriik esitas 20. aprillil 2016 Euroopa Kemikaaliametile (edaspidi „kemikaaliamet“) vastavalt määruse (EÜ) nr 1907/2006 artikli 69 lõikele 4 toimiku, et algatada vastavalt kõnealuse määruse artiklitele 69–73 piirangute kehtestamise menetlus (edaspidi „XV lisa nõuetele vastav toimik“). XV lisa nõuetele vastavas toimikus on märgitud, et kokkupuude (3,3,4,4,5,5,6,6,7,7,8,8,8-tridekafluorooktüül)silaantriooli ja selle mis tahes mono-, di- või tri-O-alküülderivaadiga (neid derivaate nimetatakse TDFAdeks) koos orgaanilise lahustiga pihustatavates toodetes põhjustab tõsise ägeda kopsukahjustuse ja kujutab endast seega ohtu inimeste tervisele. Sellest tulenevalt tehti ettepanek keelustada nende segude turulelaskmine üldsusele müüdavates pihustatavates toodetes. Taani leidis, et XV lisa nõuetele vastavast toimikust nähtub, et on vaja võtta meetmeid liidu tasandil.
                  
               
                     (2)
                  
                  
                     Taani tegi ettepaneku piirata (3,3,4,4,5,5,6,6,7,7,8,8,8-tridekafluorooktüül)silaantriooli ja mis tahes TDFAde sisaldust orgaanilisi lahusteid sisaldavates segudes väärtuseni 2 ppb massist, sest selline piirsisaldus vastab avastamispiirile.
                  
               
                     (3)
                  
                  
                     10. märtsil 2017 võttis kemikaaliameti riskihindamise komitee (RAC) vastu arvamuse, milles jõuti järeldusele, et (3,3,4,4,5,5,6,6,7,7,8,8,8-tridekafluorooktüül)silaantriooli või TDFAsid ja orgaanilisi lahusteid sisaldavate pihustatavate impregneerimistoodete kasutamisest tulenev risk üldsusele ei ole piisavalt ohjatud ning et soovitatud piirang on asjakohane meede riski vähendamiseks. Peale selle leidis RAC, et TDFA ja/või (3,3,4,4,5,5,6,6,7,7,8,8,8-tridekafluorooktüül)silaantriooli segu orgaaniliste lahustitega tuleks märgistada viisil, mis tagab, et kõnealuseid tooteid kasutavad kutselised kasutajad on teadlikud kõnealuste segude kasutamisega seotud konkreetsetest ohtudest.
                  
               
                     (4)
                  
                  
                     15. juunil 2017 võttis kemikaaliameti sotsiaal-majandusliku analüüsi komitee (edaspidi „SEAC“) vastu arvamuse, mille kohaselt on soovitatud piirang RACi ja SEACi soovituste kohaselt muudetuna sotsiaalmajandusliku tulu ja kulu seisukohast kõige asjakohasem liidu tasandi meede (3,3,4,4,5,5,6,6,7,7,8,8,8-tridekafluorooktüül)silaantriooli ja TDFAde ning orgaaniliste lahustite segusid sisaldavate pihustatavate toodetega kokkupuutega seotud riskide ohjamiseks. Võttes arvesse määramatust, mis on seotud kõnealuste pihustatavate toodete olemasoluga turul ja nende müügiga üldsusele, soovitatud meetme tõhusust ning ettepanekuga seotud tõenäoliselt väikest kulu, leidis SEAC, et soovitatud piirang ei ole ebaproportsionaalne.
                  
               
                     (5)
                  
                  
                     SEAC nõustus Taaniga, et piirangu kohaldamise edasilükkamine 18 kuuks tundub piisav, et jätta sidusrühmadele piisavalt aega võtta soovitatud piirangust kinni pidamiseks asjakohaseid meetmeid.
                  
               
                     (6)
                  
                  
                     Kooskõlas määruse (EÜ) nr 1907/2006 artikli 77 lõike 4 punktiga h peeti piirangu väljatöötamise käigus nõu jõustamisalase teabe vahetamise foorumiga ja sealt saadud soovitusi võeti arvesse.
                  
               
                     (7)
                  
                  
                     29. augustil 2017 esitas kemikaaliamet komisjonile RACI ja SEACi arvamused, (2) mille põhjal järeldas komisjon, et (3,3,4,4,5,5,6,6,7,7,8,8,8-tridekafluorooktüül)silaantriooli ja TDFAde ning orgaaniliste lahustite segusid sisaldavate pihustatavate toodete turulelaskmine üldsusele müümiseks kujutab endast inimeste tervisele vastuvõetamatut riski, millega on vaja tegeleda liidu tasandil.
                  
               
                     (8)
                  
                  
                     Võttes arvesse XV lisa kohast toimikut ning RACi ja SEACi arvamusi, sealhulgas alternatiivide olemasolu kohta, leiab komisjon, et soovitatud piirang muudetud kujul vähendaks kindlakstehtud probleemi ilma tööstusharule, tarneahelale ega tarbijatele märkimisväärset koormust avaldamata. Seega järeldab komisjon, et Taani soovitatud piirang, mida on muudetud vastavalt RACi ja SEACi ettepanekutele, on asjakohane liidu tasandi meede (3,3,4,4,5,5,6,6,7,7,8,8,8-tridekafluorooktüül)silaantriooli ja TDFAde ning orgaaniliste lahustite segusid sisaldavate pihustatavate toodetega seotud, üldsusele avalduvate riskide ohjamiseks.
                  
               
                     (9)
                  
                  
                     (3,3,4,4,5,5,6,6,7,7,8,8,8-tridekafluorooktüül)silaantriooli ja TDFAde ning orgaaniliste lahustite segusid sisaldavate pihustatavate toodete turule laskmine üldsusele müümiseks tähendab nende üldsusele kättesaadavaks tegemist.
                  
               
                     (10)
                  
                  
                     Sidusrühmadele tuleks jätta piisavalt aega võtta meetmeid kavandatud piirangu tingimuste täitmiseks. Uue piirangu kohaldamine tuleks seega edasi lükata.
                  
               
                     (11)
                  
                  
                     Seetõttu tuleks määrust (EÜ) nr 1907/2006 vastavalt muuta.
                  
               
                     (12)
                  
                  
                     Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1907/2006 XVII lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 11. juuni 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 396, 30.12.2006, lk 1.
         
            (2)  https://echa.europa.eu/previous-consultations-on-restriction-proposals/-/substance-rev/13918/term
      
      
         
            LISA
            Määruse (EÜ) nr 1907/2006 XVII lisasse lisatakse järgmine kanne:
            
               
                           
                                       „73.
                                    
                                    
                                       (3,3,4,4,5,5,6,6,7,7,8,8,8-tridekafluorooktüül)silaantriool
                                       Selle mis tahes mono-, di- või tri-O-(alküül)derivaadid (TDFAd)
                                    
                                 
                        
                           
                                       1.
                                    
                                    
                                       Ei tohi pihustatavates toodetes üldsusele müümiseks turule lasta pärast 2. jaanuari 2021 ei üksikult ega mingil viisil segatuna kontsentratsioonis alates 2 ppb orgaanilisi lahusteid sisaldava segu massist.
                                    
                                 
                                       2.
                                    
                                    
                                       Käesoleva kande tähenduses on pihustatavad tooted aerosoolmahutites, pumppihustites, päästikpihustiga pudelites turustatavad pihustatavad impregneerimisvahendid.
                                    
                                 
                                       3.
                                    
                                    
                                       Ilma et see piiraks muude liidu sätete rakendamist seoses ainete ja segude klassifitseerimise, pakendamise ja märgistamisega, tuleb 1. punktis viidatud ja professionaalseks kasutamiseks ette nähtud (3,3,4,4,5,5,6,6,7,7,8,8,8-tridekafluorooktüül)silaantriooliga ja/või TDFAsid koos orgaaniliste lahustitega sisaldavatele pihustustoodetele selgelt ja kustumatult märkida: „ainult kutselistele kasutajatele“ ja „Sissehingamisel surmav“ koos piktogrammiga GHS06.
                                    
                                 
                                       4.
                                    
                                    
                                       Ohutuskaardi punkt 2.3 peab sisaldama järgmist teavet: „pihustatavad tooted, mis sisaldavad (3,3,4,4,5,5,6,6,7,7,8,8,8-tridekafluorooktüül)silaantriooli ja/või selle mis tahes mono-, di- või tri-O-(alküül)derivaatide ning orgaaniliste lahustite segusid, milles kõnealuste ainete kontsentratsioon on 2 ppb või suurem, on ette nähtud üksnes kutselistele kasutajatele ja on varustatud märgistusega „Sissehingamisel surmav“.“
                                    
                                 
                                       5.
                                    
                                    
                                       Lõigetes 1, 3 ja 4 osutatud orgaanilised lahustid hõlmavad lahusteid, mida kasutatakse aerosooli propellentidena.“